Moyane wil nou Ramaphosa vra om SAID-ondersoek op te skortTom Moyane (Foto: ANA) Tom Moyane, geskorste hoof van die Suid-Afrikaanse Inkomstediens (SAID), se regsverteenwoordiger het gesê hulle sal pres. Cyril Ramaphosa nader om die kommissie van ondersoek oor die administrasie van die SAID op te skort. “Ons volgende stap is om die kwessie met die president te bespreek. Soos julle gehoor het, die regter het nie homself aangestel nie. Ons sal na die besluitnemer toe gaan wat die regter aangestel het,” het Eric Mabuza gesê. Afgetrede regter Robert Nugent het verlede week Moyane se versoek, dat die ondersoek gestaak moet word hangende die finalisering van sy dissiplinêre verhoor, van die hand gewys. Hy het ook die versoek, dat alle bewyse wat ingesamel is van die rekord verwyder moet word, verwerp. Nugent het gesê die president het die kommissie aangestel en dit kan dus nie self ontbind nie. Mabuza het gesê as hulle nie suksesvol is met hul versoek by die president nie, sal hulle die hof nader, op versoek van Moyane. Moyane wil ook hê die Inkomstediens moet al sy regskoste betaal. Nugent het ook dié versoek van die hand gewys. Moyane wil ook het prof. Michael Katz moet van die ondersoek verwyder word, aangesien hy ŉ vriend van die president is en namens hom opgetree het tydens die Marikana-debakel. Nugent het egter bevind Katz het nie ŉ botsing van belange nie en het dus ook dié versoek verwerp. ŉ Voorlopige verslag oor die ondersoek sal na verwagting in September gelewer word en die finale verslag moet teen November gereed wees.